Onraad vermoed voor vlieënier in klubhuis vasvlieg | Maroela Media
Die Matsieng-vliegklub se gebou kort na die voorval. (Foto: Verskaf)
Die polisie en die burgerlike lugvaartowerheid in Botswana is steeds besig om die oorsaak van die voorval vas te stel wat die naweek die lewe van vlieënier Charl Viljoen geëis het. Viljoen het Saterdagmiddag glo selfmoord gepleeg deur in die Matsieng-vliegklub se klubhuis in die Rasesa-gebied vas te vlieg.
Die vliegklub sê die lugverkeerbeheertoring en die klubhuis is verwoes en die polisie het intussen bevestig dat 12 voertuie uitgebrand het ná die vliegtuig neergestort het.
Maroela Media het vroeër berig Viljoen is dood toe hy vroeg Saterdagaand glo doelbewus met 'n Beechcraft King Air B200 in die klubhuis vasgevlieg het. Die vliegklub sê in sy verklaring Viljoen was 'n ongenooide gas by 'n funksie wat daar gehou is. Viljoen en sy vrou, Natasha, was glo vroeër in 'n argument betrokke en hy is glo gevra om die geselligheid, 'n ooievaarstee, te verlaat.
Ten spyte van dié bewerings, het Natasha se suster, Naruschka Winter, gister aan Maroela Media gesê die egpaar was nié in 'n rusie betrokke nie en dat Viljoen ook nie handgemeen met sy vrou geraak het, soos wat in sommige berigte beweer is nie. Winter het nie vandag verder op e-pos- of Facebook-boodskappe gereageer nie.
Charl Viljoen, vlieënier (Foto: Verskaf)
Luidens die verklaring het Viljoen, nadat hy by Matsieng weg is, die vliegveld omstreeks 18:15 uit die rigting van die Sir Seretse Khama-lughawe genader. Hy het verskeie lae verbyvlugte uit verskillende rigtings verby die toring gedoen. Hy het glo ook 'n vriend by die klubhuis gebel en wou weet waar sy vrou is. Dié persoon het glo eerste onraad vermoed en alarm gemaak.
"Matsieng-vliegklublede het vermoed dat die vlieënier moontlik bymotiewe kan hê en het die nagenoeg 50 gaste beveel om die klubhuis onmiddellik te ontruim," lui die vliegklub se verklaring.
Verskeie van die gaste was kinders wat saam met hulle ouers by die funksie was. Die spoedige ontruiming het moontlik hulle lewens help red.
Viljoen het kort daarna in die klubhuis vasgevlieg. The Voice, 'n koerant in Botswana, berig Viljoen is 'n ruk later in die Deborah Retief-gedenkhospitaal aan sy beserings dood. Niemand anders is in die voorval beseer nie.
"Die vlieënier het glo nie toestemming gehad om die betrokke vliegtuig te vlieg nie en die verlies aan lewe en skade (aan eiendom) word betreur," het die vliegklub gesê.
'n Video wys hoe Viljoen laag met die vliegtuig verby die klubhuis vlieg. Dit tref daarna die gebou wat in ligte laaie opgaan.
Viljoen was 'n vlieënier vir Kalahari Air Services in Gaborone wat huurvlugte en kommersiële instandhoudingswerk van vliegtuie in Botswana doen. 'n Werker van Kalahari Air Services sê die eienaar van die maatskappy het hulle opdrag gegee om geen kommentaar oor die voorval te lewer nie en dat hyself ook nie vir kommentaar beskikbaar is nie. Sy wou nie haar naam noem nie.
Volgens die Botswana-polisie behoort die vliegtuig aan De Wet Drilling in Rasesa.
Op Natasha Viljoen se Facebook-blad is verskeie foto's van haar en Charl, sowel as die leuse "droom asof jy vir altyd gaan leef, leef asof jy vandag gaan sterf".
Wat het hy nou eintlik bereik??
Tragies!!! Nie eers gedink aan die kinders en mense nie…hoe kwaad kan mens wees??? Dank die Vader vir die vriend wat op sy voete gedink het! Met so n man is sy vrou verlos!
Tragies – selfsugtig ????
Ja daardie vrou is seker beter af nou want hy sal haar ook dood gemaak het. Ons sal nooit weet wat hom eintlik gepla het nie. maar daar was groot fout as n mens so iets doen dan bel jy nog en vra waar is die vrou.Wat van al die kinders dit is nie eers syne nie.
Alweer n psigopaat wat onskuldige mense se lewe in gevaar stel, omdat hy nie sy sin kon kry nie. Dank Vader iemand was op en wakker! Dink net hoeveel onskuldige lewens sou in die slag gebly het as sy mal plannetjie geslaag het?! Skokkend om die minste te sê.